Document ID: 32007R0976

ΚΑΝΟΝΙΣΜΌΣ (ΕΚ) αριθ. 976/2007 ΤΗΣ ΕΠΙΤΡΟΠΉΣ
της 21ης Αυγούστου 2007
για τον καθορισμό, για την περίοδο εμπορίας 2007/08, των ποσών της ενίσχυσης για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδων και της ενίσχυσης στην αναφύτευση των αμπελώνων που έχουν προσβληθεί από φυλλοξήρα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), και ιδίως το άρθρο 7 παράγραφος 5,
Εκτιμώντας τα ακόλουθα:
(1)
Το άρθρο 7 παράγραφος 1 δεύτερο εδάφιο του κανονισμού (ΕΚ) αριθ. 2201/96 θεσπίζει τα κριτήρια καθορισμού της ενίσχυσης για την καλλιέργεια σταφυλιών που προορίζονται για την παραγωγή σταφίδων των ποικιλιών Σουλτανίνα και Moscatel και σταφίδων Κορινθιακής.
(2)
Το άρθρο 7 παράγραφος 1 τρίτο εδάφιο του κανονισμού (ΕΚ) αριθ. 2201/96 προβλέπει τη δυνατότητα διαφοροποιήσεως του ποσού της ενίσχυσης συναρτήσει των ποικιλιών σταφυλιών. Προβλέπει επίσης ότι το εν λόγω ποσό μπορεί επίσης να διαφοροποιηθεί συναρτήσει άλλων παραγόντων που μπορούν να επηρεάσουν τις αποδόσεις. Στην περίπτωση των Σουλτανίνων, πρέπει να προβλεφθεί συμπληρωματική διαφοροποίηση μεταξύ των εκτάσεων που έχουν προσβληθεί από φυλλοξήρα και των λοιπών εκτάσεων.
(3)
Για την περίοδο εμπορίας 2006/07, από τον έλεγχο των εκτάσεων που καλλιεργούνται με σταφύλια που αναφέρονται στο άρθρο 7 παράγραφος 1 πρώτο εδάφιο του κανονισμού (ΕΚ) αριθ. 2201/96 δεν διαπιστώθηκε υπέρβαση της μεγίστης εγγυημένης εκτάσεως που καθορίστηκε στο άρθρο 2 παράγραφος 1 του κανονισμού (ΕΚ) αριθ. 1621/1999 της Επιτροπής, της 22ας Ιουλίου 1999, για λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά την ενίσχυση για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδων (2).
(4)
Πρέπει συνεπώς να καθοριστεί, για την περίοδο εμπορίας 2007/08, η ενίσχυση για την καλλιέργεια των εν λόγω σταφυλιών.
(5)
Πρέπει επίσης να καθοριστεί η ενίσχυση που θα χορηγηθεί στους παραγωγούς οι οποίοι αναφυτεύουν τους αμπελώνες τους για να καταπολεμήσουν τη φυλλοξήρα με τους όρους που προβλέπονται στο άρθρο 7 παράγραφος 4 του κανονισμού (ΕΚ) αριθ. 2201/96.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 2007/08, η ενίσχυση στην καλλιέργεια που αναφέρεται στο άρθρο 7 παράγραφος 1 του κανονισμού (ΕΚ) αριθ. 2201/96 καθορίζεται σε:
α)
2 603 ευρώ ανά εκτάριο για τις εκτάσεις που καλλιεργούνται με σταφύλια της ποικιλίας Σουλτανίνα, που έχουν προσβληθεί από φυλλοξήρα ή έχουν αναφυτευτεί πριν από λιγότερο από πέντε έτη·
β)
3 569 ευρώ ανά εκτάριο για τις άλλες εκτάσεις που καλλιεργούνται με σταφύλια της ποικιλίας Σουλτανίνα·
γ)
3 391 ευρώ ανά εκτάριο για τις εκτάσεις που καλλιεργούνται με σταφύλια Κορινθιακής·
δ)
969 ευρώ ανά εκτάριο για τις εκτάσεις που καλλιεργούνται με σταφύλια της ποικιλίας Moscatel.
2. Για την περίοδο εμπορίας 2007/08, η ενίσχυση στην αναφύτευση που αναφέρεται στο άρθρο 7 παράγραφος 4 του κανονισμού (ΕΚ) αριθ. 2201/96 καθορίζεται σε 3 917 ευρώ ανά εκτάριο.
Άρθρο 2
Ο παρών κανονισμός ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Αυγούστου 2007.

Labels: 17
6